OBH 5934/1998.
Az állampolgári jogok országgyűlési biztosának jelentése
Ügyintéző: dr. Csóré Erika

Az eljárás megindulása: 
	A Magyar Hírlapban 1998. október 13-án megjelent "Ostorral verték a tornatanárt" c. cikk szerint tanítványai szeme láttára, ostorral verték meg a Nógrád megyei Kálló község általános iskolájának testnevelő tanárát. Az újság cikk arról is tájékoztatott, hogy a pásztói rendőrkapitányság rendőrei az elkövetőket elfogták, őrizetbe vették és velük szemben garázdaság, valamint hivatalos személy elleni erőszak miatt büntetőeljárás indult.
	A cikk alapján felmerült annak gyanúja, hogy a testnevelő tanárt pedagógusi mivolta miatt bántalmazták. A bántalmazásból származható esetleges alkotmányos jogsérelem tisztázása érdekében  szükségesnek tartottam, hogy hivatalból vizsgálatot indítsak az ügyben. 	
Érintett alkotmányos jog:
Jogállamiság elve és az ebből fakadó jogbiztonsághoz való jog. (Alk. 2. § /1/ bek.)

A vizsgálat megállapításai:
	A vizsgálat során megkerestem a Nógrád Megyei Rendőr-főkapitányság vezetőjét, valamint a megyei főügyészség csoportvezető ügyészét, akiktől tájékoztatást kértem Kálló község általános iskolája tornatarának bántalmazása miatt indult büntető eljárás megállapításairól, a nyomozás tapasztalatairól. Kértem, hogy válaszaik elkészítése során fordítsanak különös figyelmet a cselekmény motiváltságára, indokára. 
	Mindkét megkeresett szerv vezetője arról tájékoztatott, hogy 1998. október 9-én, 16 óra 50 perckor a Kállói általános iskola egyik tanára bejelentést tett a Pásztói Rendőrkapitányság Sziráki Rendőrőrsén. A bejelentés szerint az általános iskola előtt, egy helybéli lakos, karikás ostorral megütötte a tanulókkal sportfoglalkozást végző tanárt. 
	A Sziráki Rendőrőrs két rendőre 17 óra 05 perckor érkezett a helyszínre. Az intézkedő rendőrök megállapították, hogy a bejelentést megelőzően a tornatanár az iskola több tanulójával a körzeti sportversenyre készült az általános iskola előtti útszakaszon. Ugyanitt tartózkodott egy helybéli férfi, aki karikás ostorát pattogtatta. A tanár megszólította, hogy magatartásával zavarja oktatói munkáját és a gyermekekben is félelmet vált ki. Ezért kérte hagyja abba a cselekményt. A férfi ennek nem tett eleget, hanem válaszul a tanárt az ostor nyelével egy esetben nyakon ütötte. A sértett tanár az ütéstől látható sérülést szenvedett.
	Az esetet követően a tanár az iskola épületébe ment, a sérülést okozó férfi pedig a helyszínről eltávozott. A rendőrök a férfit az iskola közelében tartóztatták fel, ahol a jogszerűen intézkedő egyik rendőrt is bántalmazta, ököllel arcul ütötte. A rendőr arcán szintén látható sérülés keletkezett.
	A rendőrök testi kényszert, majd bilincset alkalmaztak a bántalmazó férfival szemben és beültették a szolgálati gépkocsiba. Eközben a helyszínre érkezett a férfi négy hozzátartozója, akik körbefogták a rendőrautót és azt nyújtófával, kézzel ütlegelték, a rendőröket fenyegették, végül az autóban ülő férfit kiszabadították. Valamennyi személy a helyszínről eltávozott. A helyszínen intézkedő két rendőr ezután erősítést kért. Így sikerült a bántalmazásban résztvevő személyeket - köztük a tornatanárnak és a rendőrnek sérülést okozó férfit - elfogni. Az ügyben csoportosan és felfegyverkezve elkövetett hivatalos személy elleni erőszak bűntette és más bűncselekmények alapos gyanúja miatt öt személy ellen indult büntetőeljárás. A nyomozást folytató Nógrád Megyei Ügyészségi Nyomozó Hivatal az eljárást befejezte és a nyomozati iratokat vádemelési javaslattal megküldte a Pásztói Városi Ügyészségnek.

	Előzőek alapján megállapítottam, hogy az ügyben eljáró nyomozó szervek intézkedése, eljárása a vonatkozó jogszabályoknak megfelelt. Az állampolgári jogok országgyűlési biztosáról szóló 1993. évi LIX. törvényben megjelölt és az országgyűlési biztos fellépését igénylő alkotmányos jogokkal összefüggő visszásság nem történt. Ezért a vizsgálatot befejeztem.
	A vizsgálat igazolta, hogy a büntetőeljárás alapjául szolgáló cselekményt jelentősen motiválta a sértett személy foglalkozása. Az elmúlt években azt tapasztaltam, hogy a tanárok  - hasonlóan például a diákokhoz - kiszolgáltatott helyzetben vannak, igen sokszor védtelenek az indokolatlan indulatokkal szemben. A pedagógusok emberi jogi helyzetét átfogó vizsgálatban szándékozom feltárni. A most megszerzett információkat ehhez fogom hasznosítani.

Budapest, 1998. november 25.

Gönczöl Katalin